钦定古今图书集成/明伦汇编/官常典/第510卷 > 贾逵
## 钦定古今图书集成/明伦汇编/官常典/第510卷 > 贾逵

按《宋史》本传：逵，真定槁城人。隶拱圣为卒，至殿前班
副使，知换西染院副使。从狄青征侬智高，战于归仁
驿。既阵，青誓众曰：“不待令而举者斩！”时左将孙节战
死，逵为右将军先锋将，私念所部兵数困易衄。兵法
“先据高者胜，苟复待命而贼乘胜先登，吾事去矣。”即
日引军趋山。既定，贼至，逵麾众驰下，仗剑大呼，断贼
为二。贼首尾不相救，遂溃。逵诣青请罪，青拊其背劳
谢之。邕州城空，青使逵入括公私遗坠，固辞。是时，将
校多以搜城故，匿窃金宝，独逵无所犯。迁西染院使、
嘉州刺吏、秦凤路钤辖。初，逵少孤，厚赂继父，得其母
奉以归。至是，以母老辞，不许，而赐母冠帔。泰山多巨
木，与夏人错壤，逵引轻兵往来伐，羌酋驱至，画地立
表，约决胜负。逵引弓连三中的，酋下马拜，复从逵取
盈而归。徙并代路，专主管麟府军马。熟户散处边关，
苦于寇略，逵差度远近，聚为二十七堡，次第相望，自
是害乃息。画铁为的，激种豪使射，久皆成劲兵。一夕
烽火屡发，左右白当起，逵卧不应。旦而谓人曰：“此必
妄也。脱有警，可夜出乎？”徐问之，果边人烛遗物也。复
徙秦凤，去之十日，而代者郭思败。朝廷以逵为能，连
擢捧日天武四厢都指挥使、马部殿前都虞候。历泾
原、高阳关、麟延路副都总管，以利州观察使入为步
军副都指挥使。都城西南水暴溢，注安上门，都水监
以急变闻，英宗遣逵督护，亟囊土塞门，水乃止。议者
欲穴堤以泄其势，逵请观水所行，谕居民徙高避水，
然后决之。军校营城外者，每常朝即未晓启门钥，或
辍朝失报，启钥如平时。逵言禁城当谨启闭，不宜凭
报者。乃冶铁铸“常朝”字，俾持以示信。迁马军副都指
挥使，复总鄜延兵。延州旧有夹河两城，始元昊入寇，
据险城几不能守。逵相伏龙山、九州台之“间，可容窥
觇。请于其地筑保障，与城相望”，延人以为便。转昭信
军节度观察留后。逵言：“种谔处绥州降人于东偏，初
云万三千户，今乃千一百户耳。逋逃之馀，所存才八
百，蕃汉两下杀伤，皆不啻万计。自延州运粟至怀宁，
率以四百钱致一石，而缘边居人壮者，但日给一升，
罔冒何至大半。谔徒欲妄”兴边事，自以为功，不可不
察也。元丰初，拜建武军节度使、殿前都指挥使。请不
俟郊赦，赐三世官。神宗曰：“逵武人，能有念亲之志，其
特许之。”数月而卒，年六十九。赠侍谥曰武恪。